KIRJALLINEN KYSYMYS E-1482/99

esittäjä(t): Lucio Manisco (GUE/NGL) komissiolle

(1. syyskuuta 1999)

Aihe: Komission virkamies Paul van Buitenen

Paul van Buitenen toimitti talousarvion valvontavallan käyttäjälle tietoja komission huonosta hallinnosta ja komissiossa ilmenneistä petoksista.

Santerin komissio kohdisti tähän virkamieheen vakavia seuraamuksia, kuten palveluksesta pidättäminen, pääsykielto työhuoneisiin ja palkan alentaminen puoleen entisestä. Myöhemmin kyseinen virkamies otettiin takaisin komission palvelukseen, mutta aiempaa alempiarvoisiin tehtäviin.

1. Katsooko uusi komissio, että perussopimusten mukaan Euroopan parlamentti on budjettivallan ja talousarvion valvontavallan käyttäjä?

2. Eikö se näin ollen katso, että kyseinen virkamies on tarkoin noudattanut perussopimuksia kääntyessään budjettivallan käyttäjän puoleen?

3. Eikö komissio katso, että van Buitenen pitäisi pikemminkin palkita korkeasta kansalaismoraalistaan, mikä osoittaisi komission kaltaisen instituution demokratiaa?

4. Mitä komissio aikoo tehdä, jotta van Buitenen palautetaan samaan yksikköön, jossa hän työskenteli ennen?

5. Mitä komissio aikoo tehdä, jotta paljastusten aikaan van Buitenenin yläpuolella olleet henkilöt ainakin siirretään muihin tehtäviin nykyisistä talousarvion valvontatehtävistään?

Neil Kinnockin komission puolesta antama vastaus

(3. maaliskuuta 2000)

1. Parlamentti on yksi Euroopan yhteisöjen budjettivallan käyttäjistä, ja se voi myöntää komissiolle tai evätä siltä talousarviota koskevan vastuuvapauden.

2. ja 3. Paul van Buitenen sai virallisen varoituksen, koska hän oli toiminut vastoin Euroopan yhteisöjen virkamiehiä koskevia voimassa olleita sääntöjä paljastaessaan luvatta komission ulkopuolisille asiakirjoja, jotka liittyivät oikeusviranomaisten tutkittavana oleviin tapauksiin, joita koskivat myös kurinpitomenettelyt. Näin toimiessaan hän oli rikkonut periaatteetta, jonka mukaan epäilty on syytön, kunnes toisin osoitetaan. Päätöstä tehdessään työnantajaa edustava viranomainen otti huomioon sen, että tiedot oli toimitettu Euroopan parlamentin jäsenelle, ja myönsi, että kyseisten sääntöjen tiukka soveltaminen ei välttämättä vastaisi tarvittavaa avoimuuden tasoa. Näissä olosuhteissa komissio päätyi varoitukseen, joka on henkilöstösäännöissä määrätyistä kurinpitoseuraamuksista toiseksi lievin.

Komissio haluaa muistuttaa arvoisaa parlamentin jäsentä siitä, että 14. heinäkuuta 1998 tehdyn, petostentorjunnan koordinointityöryhmän toteuttamia tutkimuksia koskevan komission päätöksen mukaisesti virkamiesten, joilla on epäiltyihin väärinkäytöksiin liittyviä tietoja, on ilmoitettava niistä pääjohtajalle tai johtajalle, tai suoraan työryhmälle, jos he katsovat sen hyödylliseksi. Kun petosten, lahjonnan ja yhteisöjen etua vahingoittavan muun laittoman toiminnan torjumista koskevien sisäisten tutkimusten edellytyksistä ja yksityiskohtaisista säännöistä tehty komission päätös 1999/396/EY, EHTY, Euratom on tullut

voimaan(1), virkamiesten on sen mukaisesti ilmoitettava tällaisista tiedoista johtajalle tai pääjohtajalle, tai jos he katsovat sen tarpeelliseksi, suoraan komission pääsihteerille tai OLAFille. Virkamiehillä, jotka ovat toimittaneet tai toimittavat tietoja näillä keinoilla, on ollut ja on edelleen varmuus siitä, että heitä ei tämän vuoksi kohdella epäoikeudenmukaisesti tai syrjivästi. Osana hallintouudistustaan komissio parantaa parhaillaan järjestelmää, jolla nykyisten säädösten ohella varmistetaan, että virkamiehillä, jotka täyttävät velvollisuutensa ilmoittaa oletetuista väärinkäytöksistä, on käytössään oikeudenmukaiset ja tehokkaat lisäkeinot, joilla he voivat ilmoittaa epäilyistään ja tiedoistaan ja joilla niihin voidaan vastata kattavasti ja tehokkaasti.

4. Henkilöstösäännön ja yksikön edun mukaisesti Paul van Buitenen siirrettiin toiseen yksikköön, jossa hänen tehtävänsä vastaa hänen koulutustaan ja taustaansa. Siirtäminen uusiin tehtäviin yksikön edun vuoksi ei missään tapauksessa ole kurinpitotoimenpide. Paul van Buitenen toimii nyt tehtävässä, joka vähintäänkin vastaa hänen aiempaa työtänsä.

5. Kun asiakirjat paljastettiin joulukuussa 1998, Paul van Buitenenin esimiehet varoittivat häntä rikkomasta henkilöstösääntöjä. Paul van Buitenen toimi täysin omasta aloitteestaan, eikä komissio voi hyväksyä näkemystä, jonka mukaan hänen silloiset esimiehensä, jotka toimivat hyvässä uskossa, olisi siirrettävä muihin tehtäviin siitä syystä, että he muistuttivat häntä voimassa olevista säännöistä ja seuraamuksista, joita kyseisten asiakirjojen paljastamisella toimielimen ulkopuoliselle mahdollisesti olisi.

(1) EYVL L 149, 16.6.1999.